Vil ha ny tunnel for T-banen på plass innen 10 år

T-bane til Bislett, St. Olavs plass, Youngstorget og Grünerløkka? Ja, sier byregjeringen.

MDGs ferske byråd Lan Marie Nguyen Berg (t.h.) gratuleres av Ap-byrådene Tone Tellevik Dahl (t.v.) og Rina Mariann Hansen foran rådhuset onsdag. Stein Bjørge

Sol Sigurjonsdottir

21. okt. 2015 21:50 Sist oppdatert 21. oktober 2015

Oslos nye byregjering presenterte sin «regjeringserklæring» på Østmarksetra i Oslo mandag formiddag, og onsdag ble de nye byrådene presentert ved Rådhuset.

Dette er hva det nye byregjeringen vil prioritere for kollektivtrafikken i Oslo:

Ny T-banetunnel i indre by

Trikk langs ring 2.

Redusere biltrafikk med 20 prosent i løpet av de neste fire årene.

Bygge 6 mil med sykkelvei

Gjøre sentrum innenfor Ring 1 bilfritt. Her skal kollektivtrafikken, syklistene og de gående prioriteres

Lan Marie Nguyen Berg Stein Bjørge

Byregjeringen ønsker å erstatte buss med trikk på rutene som har høyest belegg i byen, blant annet langs ring 2. Det betyr blant annet å erstatte 20-bussen, Oslos tredje med trafikkerte bussrute etter 37— og 31-bussen, med rundt 210.000 reisende i uken. I tillegg vil de fremskynde arbeidet for den mye omtalte nye sentrumstunnelen. Ambisjonen til den nye byregjeringen er at en ny tunnel bør være ferdig i løpet av 10 år.

— Ny T-banetunnel gjennom indre by er løftet frem som det viktigste samferdselstiltaket i Norge av transportetatene, sier Oslos nye byråd for miljø og samferdsel, Lan Marie Ngyen Berg (MDG).

Slik kan tunnelen bli

I august presenterte Jernbaneverket, Statens vegvesen og Ruter sin konseptvalgutredningen for det såkalte Oslo-navet.

Etatene har konkludert med at Oslo trenger en ny t-banetunnel på strekningen Majorstuen til Bryn (via Bislett), knyttet sammen med dagens tunnel på Stortinget. Ruter har tidligere uttalt aten ny T-banetunnel vil tredoble kapasiteten.

Nye holdeplasser er foreslått ved Bislett, St. Olavs plass, Youngstorget og Grünerløkka.

Slik kan T-banefremtiden se ut. ILLUSTRASJON: RUTER Ruter

Til Osloby forteller MDG at de legger rapporten fra KVU Oslo-navnet til grunn for utbygging av ny sentrumstunnel. Hovedrapporten er ikke ferdigstilt enda, men blir lagt frem i høst.

Byregjeringen mener at en ny T-banetunnel og andre store baneprosjekter bør kunne finansieres med minst 70 prosent statlige midler.

— Utredningen om Oslo-navet fra Ruter, Jernbaneverket og Statens vegvesen er en god oppskrift på hvordan kollektivtransporten i Oslo bør utvides de neste årene. Det er viktig for byrådet at disse prosjektene prioriteres og gjennomføres snarest mulig, for å sikre bedre luft og reduserte klimautslipp i Oslo. Vi har i dag tatt over byrådskontorene og vil innhente råd og lytte til anbefalinger fra fagmiljøene for å finne gode praktiske løsninger, sier Ngyen Berg.

Hun ønsker foreløpig ikke å sette en konkret tidsfrist for ny trikketrasé langs ring 2.

Ruter: Mulig å fremskynde arbeidet

Både trikk langs ring 2 og ny sentrumstunnel er omtalt i Ruters strategiplan M2016, en langsiktige strategi for kollektivtrafikken i Oslo og Akershus.

Her er trikk langs ring 2 kostnadsberegnet til 2,2 milliarder kroner.Planleggingen av prosjektet er foreslått til 2019-2022, med gjennomføring fra 2022-2030.

Ny sentrumstunnel er kostnadsberegnet til 16 milliarder kroner.Planleggingen av prosjektet er foreslått til 2016-2021, med gjennomføring fra 2021-2027.

Ruter opplyser at det er mulig å gjennomføre prosjektene tidligere, men dette avhenger både av en politisk forankring og andre faktorer, som innkjøp av nye trikker, T-banevogner og så videre.

Det er mye arbeid som gjenstår, og fortsatt er det ikke besluttet hvordan utbygging skal organiseres eller finansieres.

– Ruter er veldig positive til satsingen på kollektivtrafikk som ble lagt frem mandag. For oss er det viktig at de gode resultatene som er oppnådd på dette området de siste årene fortsetter og vi ser frem til et godt og konstruktivt samarbeid, sier administrerende direktør Bernt Reitan Jenssen i Ruter.

Trikk langs ring 2

Oslos kollektivselskaper har tidligere pekt på at noen av Oslos mest brukte bussruter langs ring 2 bør erstattes med trikk for å gi bedre tverrforbindelse i indre by.

Slik kan det bli langs Ring 2 i Oslo i fremtiden. Trikken får egen trasé, bilen får én og syklistene får god plass i et eget felt med rød asfalt på begge sider av veien. Placebo Effect for Ruter As/Illustrasjonsbilde

Det er foreslått en trikketrasé langs Ring 2 Majorstuen via Carl Berners plass til Helsfyr. Målet har vært at trikken skal ta markedsandeler fra bussen. Ring 2 går i en bue rundt sentrum fra E18 i vest, oppover Kirkeveien til Ullevål sykehus, til Carl Berners plass og videre ned Finnmarkgata til Tøyen. I Gamlebyen kobler den seg på E6. Trikken går allerede langs Ring 2 forbi Frognerparken.

Før det kan bli trikk langs Ring 2, skal det kjøpes inn nye trikker til Oslo. Ifølge et svært usikkert anslag fra Trikkeprogrammet, kan den første trikken være på plass i 2019 eller 2020.

Tidligere i høst har byrådet bestemt seg for å kjøpe 87 nye trikker, i tråd med anbefalingene fra Trikkeprogrammet. Kostnadsrammen for å kjøpe nye trikker er mellom 2,6 og 3,019 milliarder kroner.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding